**Ministru kabineta noteikumu projekta “Grozījums Ministru kabineta 2005.gada 27.decembra noteikumos Nr.1000 “Noteikumi par doktora zinātniskā grāda piešķiršanas (promocijas) tiesību deleģēšanu augstskolām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījums Ministru kabineta 2005.gada 27.decembra noteikumos Nr.1000 “Noteikumi par doktora zinātniskā grāda piešķiršanas (promocijas) tiesību deleģēšanu augstskolām”” (turpmāk – projekts) mērķis ir piešķirt doktora zinātniskā grāda (promocijas) tiesības Daugavpils Universitātei vēsturē un arheoloģijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts:  - saskaņā ar Zinātniskās darbības likuma 11.panta trešo daļu, kas nosaka, ka doktora zinātniskā grāda piešķiršanas (promocijas) tiesības augstskolai deleģē Ministru kabinets pēc Latvijas Zinātnes padomes atzinuma;  - ņemot vērā Daugavpils Universitātes 2018.gada 17.janvāra vēstuli Nr.4-40/17, kurā Daugavpils Universitāte lūdz tai piešķirt promocijas tiesības vēsturē;  - ņemot vērā Latvijas Zinātnes padomes 2017.gada 29.decembra vēstuli Nr.1/4.N-71, kurā Latvijas Zinātnes padome informē, ka Daugavpils Universitāte ir izpildījusi Zinātniskās darbības likuma 11.panta trešajā daļā noteiktās prasības un var pretendēt uz doktora zinātniskā grāda piešķiršanas (promocijas) tiesību deleģēšanu vēsturē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Doktora zinātniskā grāda piešķiršanas (promocijas) kārtība (turpmāk – promocija) noteikta Zinātniskās darbības likuma 11.pantā. Saskaņā ar šā panta trešo daļu promocijas tiesības var deleģēt augstskolai, ja tā atbilst šādiem nosacījumiem: 1) augstskolā tiek īstenota akreditēta doktora studiju programma; 2) studiju programmas īstenošanā iesaistīti vismaz trīs Latvijas Zinātnes padomes apstiprināti eksperti; 3) Latvijas Zinātnes padome ir sniegusi atzinumu par iespēju augstskolai deleģēt promocijas tiesības. To augstskolu saraksts, kurām konkrētās zinātnes nozarēs ir deleģētas promocijas tiesības, ietverts Ministru kabineta 2005.gada 27.decembra noteikumos Nr.1000 “Noteikumi par doktora zinātniskā grāda piešķiršanas (promocijas) tiesību deleģēšanu augstskolām” (turpmāk – promocijas noteikumi).  Daugavpils Universitāte īsteno akreditētam studiju virzienam “Vēsture un filozofija” atbilstošu doktora studiju programmu “Vēsture” (Studiju akreditācijas komisijas 2015.gada 15.maija lēmums Nr.357, studiju virziens akreditēts līdz 2021.gada 14.maijam, studiju virziena akreditācijas lapa Nr.342). Doktora studiju programmas kods ir 51 224 un piešķiramais grāds ir “vēstures doktora zinātniskais grāds historiogrāfijas un vēstures palīgzinātņu apakšnozarē”.  Daugavpils Universitātes doktora studiju programmas ”Vēsture” īstenošanā iesaistīti trīs Latvijas Zinātnes padomes eksperti: Dr.hist. profesors Aleksandrs Ivanovs (termiņš, līdz kuram piešķirtas Latvijas Zinātnes padomes eksperta tiesības – 2020.gada 20.decembris), Dr.hist. profesore Irēna Saleniece (2018.gada 14.maijs), Dr.hist. asociētais profesors Henrihs Soms (2019.gada 25.novembris) (ekspertu datubāze https://www.lzp.gov.lv/eksperti/index.php).  Latvijas Zinātnes padome sniegusi pozitīvu atzinumu par promocijas tiesību deleģēšanu Daugavpils Universitātei vēstures zinātnē.  Daugavpils Universitāte promocijas padomes vēsturē izveidi definē kā vienu no prioritārajiem uzdevumiem Daugavpils Universitātes stratēģijā 2015.-2020.gadam. Daugavpils Universitātes zinātniskā pētniecība vēstures jomā nepārtraukti attīstās kopš 20.gadsimta 60.gadiem, kad tajā sāka darbu Latvijas izcilais seno laiku un Bībeles vēstures pētnieks, profesors Joels Veinbergs (1922-2011). Pateicoties viņa autoritātei, Daugavpils kļuva par vēstures pētniecības centru, atzītu ne tikai Padomju Savienībā un postpadomju telpā, bet arī Eiropas valstīs, ASV, Izraēlā u.c. Saglabājot pēctecību, mūsdienās galvenie akcenti tiek likti uz aktuālu pētījumu veikšanu tajās jomās, kurās Daugavpils Universitātes speciālistiem ir atbilstoša kapacitāte: vēstures avota teorijas un avotpētniecisko metodoloģiju un metožu izpēte, kā arī vēsturiskās informātikas (e-vēstures) ieviešana Latvijā. Doktora studijas vēsturē un promocijas darbu izstrāde Daugavpils Universitātē notiek virzienos, kas atbilst mūsdienu vēstures metodoloģijas paradigmai, tostarp – lokālā vēsture, jaunā sociālā vēsture un ar to saistītā reliģiju un reliģisku kustību vēsture, dzimtes studijas, prosopogrāfija u.c.  Daugavpils Universitātē ir izveidota stabila vēstures pētniecības infrastruktūra:  - doktora studiju programma vēsturē, kas ļauj pieteikt Latvijā unikālas pētniecības skolas nostiprināšanos nākotnē;  - divas ikgadējas starptautiskās zinātniskās konferences, kur darbojas vēstures sekcijas ar skaidri izteiktu avotpētniecisko ievirzi;  - kopš 1997.gada tiek izdots zinātnisko rakstu krājums “Vēsture: avoti un cilvēki” (iznāk reizi gadā, starptautiska redkolēģija, anonīma recenzēšana, iekļauts EBSCO datubāzē);  - plaši kontakti ar nozares speciālistiem Latvijā un ārzemēs;  - divi vēstures pētniecības centri ar labu reputāciju speciālistu vidū (Mutvārdu vēstures centrs, Latgales Pētniecības institūts).  Līdz ar to Daugavpils Universitātei ir zinātniskā infrastruktūra vēstures pētniecības jomā, kuras ilgtspējas nodrošinājumam nepieciešama promocijas padomes izveide.  Saskaņā ar Augstskolu likuma 55.panta pirmās daļas 3.punktu, akadēmiskās doktora studiju programmas īstenošanā piedalās ne mazāk kā piecas personas ar doktora grādu, no kurām vismaz trīs ir Latvijas Zinātnes padomes apstiprināti eksperti attiecīgajā nozarē. Zinātniskās darbības likuma 10.panta ceturtā daļa nosaka, ka habilitētajiem doktoriem ir attiecīgās zinātnes nozares doktora tiesības. Ministru kabineta 2013.gada 16.aprīļa noteikumu Nr.202 “Kārtība, kādā izsniedz valsts atzītus augstāko izglītību apliecinošus dokumentus” 5.pielikums “Doktora diploms” paredz, ka tiek piešķirts zinātnes nozares doktora zinātniskais grāds zinātnes apakšnozarē, tas ir, doktora grāds tiek piešķirts zinātnes nozarē.  Ņemot vērā to, ka doktora grāds tiek piešķirts zinātnes nozarē un promocijas noteikumi paredz promocijas tiesības zinātņu nozarēs, projekts paredz piešķirt promocijas tiesības zinātņu nozarē.  Daugavpils Universitāte lūdz tai piešķirt promocijas tiesības vēstures zinātnē. Ministru kabineta 2018.gada 23.janvāra noteikumu Nr.49 “Noteikumi par Latvijas zinātnes nozarēm un apakšnozarēm” pielikums nosaka zinātnes nozares, kur 6.1.apakšpunkts paredz, ka zinātnes nozare ir “vēsture un arheoloģija”. Latvijas Zinātnes padome bija izveidojusi Zinātņu nozaru un apakšnozaru sarakstu (https://www.lzp.gov.lv/index.php?option=com\_content&task= view&id=140), ko varēja izmantot, nosakot zinātnes nozari, kurā piešķiramas promocijas tiesības, līdz brīdim kad tika pieņemti minētie Ministru kabineta noteikumi. Latvijas Zinātnes padomes Zinātņu nozaru un apakšnozaru saraksts noteica, ka vēstures nozares apakšnozare bija arheoloģija. Ņemot vērā minēto, Latvijas Zinātnes padomes Zinātņu nozaru un apakšnozaru sarakstā iekļautā vēstures nozare pēc būtības atbilst Ministru kabineta 2018.gada 23.janvāra noteikumu Nr.49 “Noteikumi par Latvijas zinātnes nozarēm un apakšnozarēm” pielikuma 6.1.apakšpunktā iekļautajai vēstures un arheoloģijas nozarei. Līdz ar to projekts paredz piešķirt Daugavpils Universitātei promocijas tiesības vēsturē un arheoloģijā, tādējādi nodrošinot tai doktora studiju programmas īstenošanu.  Augstskolu likuma 59.panta pirmās daļas 3.punkts nosaka, ka atbilstoši valsts akreditētai studiju programmai augstskolā var iegūt akadēmisko izglītību un zinātnisko doktora grādu. Ņemot vērā minēto, līdz kārtējās akreditācijas brīdim Daugavpils Universitātei ir tiesības pēc doktora studiju programmas “Vēsture” apguves piešķirt vēstures doktora zinātnisko grādu historiogrāfijas un vēstures palīgzinātņu apakšnozarē. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Daugavpils Universitāte, Daugavpils Universitātes doktora studiju programmas “Vēsture” studējošie un doktora grāda vēsturē pretendenti. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Daugavpils Universitāte. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Daugavpils Universitāte būs tiesīga izveidot promocijas padomi vēsturē un arheoloģijā, kas zinātniskā grāda pretendentiem varēs piešķirt vēstures un arheoloģijas doktora zinātnisko grādu. |
| 3. | Cita informācija | Nav |

Izglītības un zinātnes ministrs Kārlis Šadurskis

Valsts sekretāre Līga Lejiņa

L.Upīte, 67047816

Linda.Upite@izm.gov.lv